送閣學袁尚書帥蜀分得雲字韻
作者：沈繼祖
朝代：宋

paragraphs: 秋郊時出祖，秋盡不餘分。
西湖貯秋色，護日浮輕雲。
煌煌元戎乘，行旃駐河濆。
璧水官僚多，飛蓋凝祥氛。
坐間皆詩流，觴詠更紛紜。
司成風騷將，詩壇推冠軍。
分韻召衆作，號令聽鼓鼖。
古詩重送別，今當超前聞。
偉哉益州牧，學奧窮典墳。
知略輳上前，一洗凡馬群。
久著侍臣冠，獻納趨朝昕。
全蜀謀帥重，臨遣上意勤。
惟先撫摩術，可策恢復勳。
大讎竟未復，以周事夷獯。
蜀民貧已甚，苛取猶絲棼。
公施活國手，如拯溺救焚。
未省錦城樂，侈靡徒紛紛。
行看清獻歸，以道佐吾君。
百壺致飲餞，寧復惜醉醺。
蜀都雖可賦，於公何足云。
諸葛有盛心，獨得之河汾。
贈言吾豈敢，此意渺無垠。
抑使後來者，有感於斯文。